|  |  |  |
| --- | --- | --- |
| **Berzence Nagyközség Polgármesterétől****Berzence, Szabadság tér 19.****Telefon: 82/546-091****e-mail: berzencepolgarmester@gmail.com** | Berzence | **Hivatali kapu:** **rövid neve: SJFDI,** **KRID** **azonosító: 601024153** |

|  |  |  |
| --- | --- | --- |
| **Ügyiratszám: BER/……/2025** |  |  |

**E l ő t e r j e s z t é s**

**Berzence Nagyközség Önkormányzata Képviselő-testületének**

**2025. év március hó 25. napján tartandó ülésére**

*5…. napirendi pont*

**Tárgy: A kiadások készpénzben történő teljesítésének szabályairól szóló önkormányzati rendelet megtárgyalása.**

**Előterjesztő: Keszericze István polgármester**

**Tisztelt Képviselő-testület!**

Az államháztartásról szóló 2011. évi CXCV. törvény (a továbbiakban: Áht.) 109. § (6) bekezdésben foglaltak alapján a helyi önkormányzat felhatalmazást kap, hogy rendeletben állapítsa meg a kiadások készpénzben történő teljesítésének eseteit.

A felhatalmazás egyben kötelezettséget jelent az önkormányzatok, az önkormányzati feladat- és hatásköröket gyakorló képviselő-testületek számára. A rendeleti szabályozást, a kiadások készpénzben történő eseteinek meghatározását alapvetően az indokolja, hogy a készpénzben teljesíthető kiadások körét minimálisra szükséges korlátozni és a készpénzkímélő megoldások alkalmazását kell előnyben részesíteni.

Az Áht. 85. §-a kimondja, hogy „a bevételek beszedésekor, kiadások teljesítésekor lehetőség szerint készpénzkímélő fizetési módokat kell alkalmazni. A kiadások készpénzben történő teljesítésére csak jogszabályban szabályozott esetekben kerülhet sor.”

A rendeletalkotásra vonatkozó kötelezettség kapcsán kiemelendő, hogy Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 132. § (3) bekezdés c) pontja alapján a Kormányhivatal törvényességi felügyeleti jogkörében eljárva vizsgálhatja az önkormányzatok törvényen alapuló jogalkotási kötelezettségének teljesítését.

Magyarország Alaptörvénye (a továbbiakban: Alaptörvény) 32. cikk (2) bekezdése emeli az önkormányzatok feladatkörébe, hogy törvényben kapott felhatalmazás alapján rendeletet alkossanak. A konkrét törvényi felhatalmazást az Áht. 109. § (6) bekezdése adja meg.

Fentiek miatt szükséges az Önkormányzat, a nemzetiségi önkormányzatok, valamint a költségvetési intézmények vonatkozásában a kiadások készpénzben történő teljesítése eseteinek rendeleti szabályozása.

**Előzetes hatásvizsgálat a jogalkotásról szóló 2010. évi CXXX. törvény 17.§ (1) bekezdése alapján:**

|  |  |
| --- | --- |
| A rendelet-tervezet címe: |  Berzence Nagyközség Önkormányzat Képviselő-testületének …/2025.(III.26.) a kiadások készpénzben történő teljesítésének szabályairól szóló önkormányzati rendelet |
| Társadalmi-gazdasági hatása: |   Nincs |
| Költségvetési hatása: |   Nem releváns |
| Környezeti, egészségi következményei: |   Nincs |
| Adminisztratív terheket befolyásoló hatása: |   Nincs.  |
| Egyéb hatása: |   Nincs |
| A rendelet megalkotásának szükségessége: |   A rendelet megalkotását az államháztartásról szóló 2011. évi CXCV. törvény 109. § (6) bekezdésében foglaltak teszik szükségessé. |
| A rendelet megalkotása elmaradása esetén várható következmények: |   Törvényességi felügyeleti eljárás. |
| A rendelet alkalmazásához szükséges személyi, szervezeti, tárgyi, pénzügyi feltételek: |   Adottak |

Kérem a képviselő-testületet az előterjesztés megvitatására és a rendelet-tervezet elfogadására!

Berzence, 2025. március 3.

|  |  |
| --- | --- |
|  | Keszericze István |
|  | polgármester |

**RENDELET-TERVEZET**

**Berzence Nagyközség Önkormányzat Képviselő-testületének**

**…/2025.(…….)**

**önkormányzati rendelete**

**a kiadások készpénzben történő teljesítésének szabályairól**

[1] Berzence Nagyközség Önkormányzatának célja az önkormányzati jogok kiteljesítése, a helyi önkormányzáshoz szükséges feltételek megteremtése, a hatékony és ellenőrizhető gazdálkodás érdekében a gazdasági folyamatok részleteire vonatkozó helyi szabályozás létrehozása.

[2] Berzence Nagyközség Önkormányzata Képviselő-testülete [az Alaptörvény 32. cikk (2) bekezdés](https://njt.hu/jogszabaly/2011-4301-02-00#CA32@BE2)ében meghatározott eredeti jogalkotói hatáskörében eljárva, az államháztartásról szóló [2011. évi CXCV. törvény 109. § (6) bekezdés](https://njt.hu/jogszabaly/2011-195-00-00#SZ109@BE6)ében kapott felhatalmazás alapján [az Alaptörvény 32. cikk (1) bekezdés f) pont](https://njt.hu/jogszabaly/2011-4301-02-00#CA32@BE1@POF)ja szerinti feladatkörében eljárva a következőket rendeli el:

**1. §**

A rendelet hatálya Berzence Nagyközség Önkormányzatára (a továbbiakban: Önkormányzat), Berzencei Roma Nemzetiség Önkormányzatra (a továbbiakban: Nemzetiségi Önkormányzat) valamint az Önkormányzat fenntartásában működő költségvetési szervekre terjed ki.

**2. §**

(1) A kiadások teljesítésekor az államháztartásról szóló 2011. évi CXCV. törvény 85. §-ára figyelemmel előnyben kell részesíteni a banki átutalással történő fizetési módot.

(2) A kiadások készpénzben történő teljesítésére csak az e rendeletben szabályozott esetekben kerülhet sor.

**3. §**

(1) Az Önkormányzat, valamint a Nemzetiség Önkormányzat készpénzes kifizetéseik teljesítése érdekében készpénzt vehetnek fel a bankszámlájukról a házipénztári forgalom lebonyolítása érdekében.

(2) A házipénztárból lehetőség van készpénzelőleg felvételére. A készpénzelőleg felvételére, és az azzal való elszámolásra vonatkozó részletszabályokat az Önkormányzat és a Nemzetiség Önkormányzat pénzkezelési szabályzata tartalmazza.

**4. §**

(1) Az Önkormányzat, valamint az Önkormányzat fenntartása alá tartozó költségvetési szervek részére házipénztárából készpénzben teljesíthetőek:

a) személyi jellegű kiadások:

aa) közfoglalkoztatással kapcsolatos személyi jellegű juttatások,

ab) diákmunka programmal kapcsolatos személyi jellegű juttatások,

ac) illetmény, illetményelőleg, fizetési előleg,

ad) jutalom,

ae) nem rendszeres személyi juttatások a foglalkoztatott külön kérésére,

af) foglalkoztatottaknak járó szociális támogatások,

ag) megbízási díjak,

ah) tiszteletdíjak,

ai) közlekedési költségtérítések és

aj) reprezentációs kiadások;

b) dologi kiadások:

ba) könyv, folyóirat beszerzés,

bb) irodaszer, nyomtatvány beszerzés,

bc) nyomtatási, sokszorosítási feladatokkal összefüggő anyagok beszerzése,

bd) munka- és védőruha beszerzése,

be) üzemanyag, hajtó- és kenőanyag beszerzése,

bf) saját személygépkocsi hivatali célú használatáért fizetett térítések és

bg) belföldi-külföldi kiküldetésekkel kapcsolatos térítések,

bh) egyéb fentiekben nem említett készletbeszerzések 50 000,- Ft-os értékhatárig és

bi) egyéb fentiekben nem említett szolgáltatási kiadások 100 000,- Ft-os értékhatárig;

c) szociális és gyermekvédelmi pénzbeli ellátások;

d) Önkormányzat Képviselő-testülete által nyújtott, rendkívüli elismerés címén teljesített kiadások;

e) Önkormányzati rendezvényekkel kapcsolatos kiadások;

(2) Jogcímtől függetlenül a polgármester indokolt esetben egyedi mérlegelési jogkörben dönthet az (1) bekezdésben foglaltakon túlmenően a készpénzben teljesíthető kifizetésekről.

**5. §**

A rendelet 2025. április 1-jén lép hatályba.

|  |  |
| --- | --- |
| Keszericze István | Boti Ferenc |
| polgármester | jegyző |

Kihirdetési záradék: A rendelet 2025. március 26. napján kihirdetésre került.

|  |  |
| --- | --- |
|  | Boti Ferenc |
|  | jegyző |

**Általános indokolás**

**a kiadások készpénzben történő teljesítésének szabályairól szóló önkormányzati rendelethez**

Az államháztartásról szóló 2011. évi CXCV. törvény (a továbbiakban: Áht.) 85. §-a kimondja, hogy a bevételek beszedésekor, a kiadások teljesítésekor lehetőség szerint a készpénzkímélő fizetési módokat kell alkalmazni.

A kiadások készpénzben történő teljesítésére csak jogszabályban szabályozott esetekben kerülhet sor.

Az Áht. 109. § (6) bekezdésében foglaltak alapján a helyi önkormányzatok rendeletben kötelesek meghatározni a kiadások készpénzben történő teljesítésének eseteit.

A házipénztárból történő kifizetések eseteinek lehetséges körét az előforduló leggyakoribb esetek figyelembevételével állapítottuk meg.

**Részletes indokolás**

**a kiadások készpénzben történő teljesítésének szabályairól szóló önkormányzati rendelethez**

1. § A rendelet hatályáról rendelkezik.

2. § A preferált fizetési módozatokról tartalmaz rendelkezést.

3. § A házipénztár intézményéről, valamint a készpénzelőleg kezeléséről tartalmaz rendelkezést.

4. § Részletesen meghatározza a házipénztárból történő készpénz kifizetés eseteit.

5. § A rendelet hatályba lépéséről rendelkezik.